Ir-Regolament tal-Kunsill (KE) Nru 1040/2000
tas-16 ta’ Mejju 2000
li jemenda r-Regolament (KE) Nru 1255/1999 dwar l-organizzazzjoni komuni tas-suq fil-ħalib u l-prodotti mill-ħalib
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikoli 36 u 37 tiegħu,
Wara li kkunsidra l-proposta mill-Kummissjoni [1],
Wara li kkunsidra l-opinjoni tal-Parlament Ewropew [2],
Wara li kkunsidra l-opinjoni tal-Kumitat Ekonomiku u Soċjali [3],
Billi:
(1) L-Artikolu 31 tar-Regolament (KE) Nru 1255/1999 [4] jipprovdi għal rifużjonijiet dwar ċerti prodotti koperti bir-Regolament jekk ikunu esportati bħala oġġetti elenkati fl-Anness II ta’ miegħu, imsejsa fuq il-prezzijiet ta’ dawn il-prodotti fil-kummerċ dinji u d-differenza bejn dawn il-prezzijiet u l-prezzijiet fil-Komunità, fil-limiti li jirriżultaw mill-ftehim konklużi skond l-Artikolu 300 tat-Trattat.
(2) F’numru ta’ setturi agrikoli, b’mod partikolari fiċ-ċereali, iz-zokkor, ir-ross u l-bajd, il-Kummissjoni ingħatat ir-responsabbiltà li tidentifika l-oġġetti li jistgħu jikkwalifikaw għar-rifużjonijiet fuq l-esportazzjoni, inkluzi l-oġġetti li ma jidħlux fl-Anness I mat-Trattat, sabiex tiġi żgurata l-flessibbiltà meħtieġa sabiex isir l-użu l-iktar effiċjenti possibbli tar-riżorsi disponibbli; huwa għalhekk approprjat illi l-Kummissjoni tingħata l-istess responsabbiltajiet sabiex jiġu identifikati l-oġġetti eliġibbli għar-rifużjonijiet fis-settur tal-prodotti mill-ħalib,
ADOTTA DAN IR-REGOLAMENT:
Artikolu 1
L-Artikolu 31 (14) ta’ Regolament (KE) Nru 1255/1999 għandu jiġi mibdul b’dan li ġej:
"14. Ir-regoli ddettaljati sabiex jiġi applikat dan l-Artikolu, inklużi l-arranġamenti għat-tqassim mill-ġdid tal-kwantitajiet esportabbli mhux allokati jew mhux użati, u kull emenda għal l-Anness II għandhom jiġu adottati mill-Kummissjoni skond il-proċedura stabbilita fl-Artikolu 42. Madanakollu, ir-regoli ddettaljati sabiex jiġu applikati l-paragrafi 8, 10, 11 u 12 għall-prodotti riferiti fl-Artikolu 1 u esportati fil-għamla ta’ l-oġġetti elenkati fl-Anness II ma’ dan ir-Regolament għandhom jiġu adottati skond il-proċedura stabbilita fl-Artikolu 16 tar-Regolament (KE) Nru 3448/93."
Artikolu 2
Dan ir-Regolament għandu jidħol fis-seħħ fis-seba’ jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u jkun japplika direttament fl-Istati Membri kollha.
Magħmul fi Brussel, is-16 Mejju 2000.